《和秀实扉字韵》
宋代·王洋

柴车朝出莫柴扉，麋鹿情通麋鹿知。寓目每因思旧约，破颜时幸读新诗。

妻儿债负真冤境，祖佛因缘即妙医。救火抱薪还止火，只嫌虚幻没休时。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。